Hamilton lag steeds al die pad bank toeLewis Hamilton verdien baie geld. Foto: Twitter. Max Verstappen gee dalk vir Lewis Hamilton gas op die renbaan, maar die Mercedes-renjaer lag steeds al die pad bank toe. Die 36-jarige verdedigende wêreldkampioen is bo-aan die lys van Forbes se hoogsbetaalde F1-sterre vir 2021. Sonder enige bonusse verdien Hamilton ’n salaris van $55 miljoen per jaar; $30 miljoen meer as Verstappen se jaarlikse loon van $25 miljoen. Wanneer bonusse en geprojekteerde bonusse bygereken word, spring Hamilton se inkomste na $62 miljoen per jaar en Verstappen s’n na $42 miljoen. Volgens Forbes sorg borgskappe vir ’n bykomende $12 miljoen in Hamilton se spaarvarkie, terwyl Verstappen ongeveer $1 miljoen in sy sak steek. Valtteri Bottas. (Foto: AP Photo/Andy Brownbill) Die salarisverskille tussen Hamilton en Valtteri Bottas by Mercedes, sowel as Verstappen en Sergio Perez by Red Bull, is ook ooglopend: Hamilton verdien salarisgewys $45 miljoen meer as Bottas ($10 miljoen), terwyl Verstappen $20 miljoen meer as Perez ($5 miljoen) kry. Maar Hamilton, wat in Monaco woon, se belastingsake was al in die verlede onder die loep. Sy persoonlike rykdom is na raming £250 miljoen (R5,1 miljard) en sommige Britte was krities oor die belastingstatus wat hy in dié Europese land geniet. The Sun het egter verlede jaar berig dat die Mercedes-renjaer een van die 5 000 top-belastingbetalers in die Verenigde Koninkryk is, terwyl die Daily Mail bevestig het dat ’n regeringskomitee Hamilton se belastingsake die groen lig gegee het. Op sy beurt het Hamilton ook al na sy kritici gekap. “Ek is reg oor die wêreld in aksie en verdien my geld in 20 verskillende lande. Ek betaal belasting op verskillende plekke, maar ook in Brittanje,” het hy gesê. “Ek betaal my belasting en dra by tot die land se ekonomie. Daarbenewens help ek ook dat ’n span van meer as ’n duisend mense ’n werk het.” Forbes se lys van hoogsbetaalde F1-renjaers Formula 1’s ten highest-paid drivers for 2021: https://t.co/jtr7YgYPv7 pic.twitter.com/Cd3LyzDGMa — Forbes (@Forbes) July 29, 2021